Rusia amenință România, după construirea celei mai mari baze NATO din Europa
Potrivit lui Klimov, cu cât dimensiunea bazei militare "anti-ruse" este mai mare și cu cât se apropie mai mult de granițele Rusiei, cu atât este mai probabil să fie printre primele ținte pentru lovituri de represalii.
"Dacă românilor le place, este treaba lor, desigur, dar clubul sinucigașilor NATO târăște civili obișnuiți în astfel de aventuri care se pot termina foarte rău pentru familiile și copiii lor. Nu încerc să sperii pe nimeni, doar raționez logic. Nu va fi niciun beneficiu pentru România din acest lucru și vor fi mai multe amenințări, acesta este un fapt", a spus senatorul, potrivit presei ruse.
Construcția noului oraș a debutat cu amenajarea drumurilor de acces și a rețelei electrice. Durata proiectului este estimată la cinci ani, în cazul în care totul se desfășoară conform planului.
Ministerul Apărării a reacționat
Ministrul Apărării, Angel Tîlvăr, a subliniat că Ministerul Apărării Naționale acordă o atenție deosebită programelor de modernizare pentru bazele în care sunt dislocate trupele Aliate și ale Statelor Unite.
Astfel, proiectul de modernizare a Bazei 57 "Mihail Kogălniceanu" vizează consolidarea infrastructurii aeriene, inclusiv piste de decolare-aterizare, facilități administrative și sociale, zone de depozitare, precum și mentenanța aeronavelor. Aceste activități se desfășoară în colaborare strânsă cu Brigada 101 Aeropurtată a SUA, a adăugat ministrul în cadrul Conferinței de Securitate de la München din 2024.
Se construiește o bază NATO la Constanța
Amintim că Executivul României a alocat 2,5 miliarde de euro pentru dezvoltarea unui oraș complet, echipat cu toate facilitățile necesare și zone de recreere sau divertisment, în apropierea unei importante baze militare. Orașul va găzdui militarii NATO staționați în România.
Odată finalizată, zona va putea găzdui peste 10.000 de membri ai forțelor NATO, împreună cu familiile lor. Astfel, populația totală estimată ar putea ajunge la peste 20.000-30.000 de locuitori.
Lucrările au început deja în partea de sud a viitorului oraș.
În următorii cinci ani, se vor desfășura lucrări pentru extinderea bazei de la Mihail Kogălniceanu. În noul oraș destinat militarilor vor fi incluse grădinițe, școli, un spital, magazine, dar și parcuri de distracție.
Prin urmare, baza modernizată de la Mihail Kogălniceanu va fi una dintre cele mai ample din Europa de Est. Mai multe puteți citi aici.